V súvislosti s krízovou situáciou z dôvodu šírenia koronavírusu prijal krízový štáb SR nasledovné opatrenia:

✔️Je zavedená povinnosť pre každého od dnešného dňa, nosiť rúško všade mimo bydliska (spôsob kontroly/udelenia sankcie bude spresnený).

V prípade, že niekto ešte stále nemá rúško , tak volajte priamo mne na tel. číslo 0905 428589 , viem Vám ho zabezpečiť, nakoľko moja manželka tieto rúška šije a ponúka po obci už týždeň. Samozrejme iba pre občanov s trvalým pobytom v našej obci a nie aj pre celú vzdialenú rodinu. Čiže v množstve, ktoré naozaj potrebujete vy ako občania.

✔️Budú uzavreté prevádzky (ktoré môžu byť dnes denne otvorené) a to v nedeľu za účelom sanitárneho dňa a oddychu pracovníkov obchodov

✔️Sú zavedené špeciálne otváracie hodiny pre ľudí nad 65 rokov vo všetkých otvorených prevádzkach od 09:00 hod do 12:00 hod. Preto by som všetkých občanov požiadal aby hlavne mladšie ročníky rešpektovali tieto otváracie hodiny pre seniorov a seniori zas naopak, aby nenavštevovali obchody mimo týchto hodín.

✔️Dočasné zrušenie bezplatnej železničnej dopravy pre študentov počas krízového stavu

✔️Posúvajú sa povinné zdravotnícke a preventívne prehliadky

✔️Nebudú plynúť zákonné lehoty naprieč všetkými ministerstvami

✔️Platí núdzový stav pre zariadenia sociálnych služieb, ak aj zákaz návštev v domovoch dôchodcov

✔️Ukončená činnosť denných stacionárov

✔️Budú sa využívať lokalizačné dáta poskytovateľov mobilných telekomunikačných služieb v záujme verejného zdravia

✔️Obce zriadia telefonické linky na jedlo na donášku:

K tomu bude na obecnej stránke a obecných tabuliach od dnešného dňa uvedené telefónne číslo na Firmu PEPE, ktorá robí v našej obci rozvoz jedál. Telefónne číslo na prevádzku PEPE restaurant : 0917 716 258.

Táto firma je ochotná na objednávku aj doviezť jednotlivé druhy potravín v rámci doobedňajšieho rozvozu zdarma. Cenník vybratých potravín takisto nájdete na stránke obce a tabuliach.

✔️Platí výnimka pre poskytovanie služieb notárov a advokátov, nebudú plynúť zákonné lehoty, a to od 12.03.2020 do 30.04.2020

✔️Do 30.04.2020 nebudú realizované žiadne exekúcie ani dražby

✔️Bude zavedená prítomnosť policajtov a príslušníkov armády pri problematických nemocniciach, kde občania nerešpektujú pravidlá a ohrozujú svoje okolie

✔️Pred každou nemocnicou kde sa robia odbery budú odberné miesta formou prejazdu autom, to znamená, že testovaná osoba nebude musieť opustiť vozidlo

✔️Platí odporúčanie pri každom rade ľudí na verejnosti, aby mali od seba odstup 2 metre. Toto platí aj v obchodoch a uzavretých priestoroch.

✔️Od 30.03.2020 sa bude pri vstupe do nemocníc, fabrík a všetkých otvorených prevádzkach, merať teplota z čela

✔️RTVS bude každý deň o 18:00 hod. vysielať bohoslužby a taktiež bude mať povinnosť vysielať vyučovacie sloty pre deti

✔️Budú zavedené bezplatné a cielené SMS správy pre vybrané skupiny ohrozených obyvateľov

✔️Bola predĺžená platnosť zákazu organizovania spoločenských, hromadných a kultúrnych zhromaždení do odvolania

✔️Budú vybraté tri nemocnice na západe, strede a výhode SR len pre pacientov s Covid-19, pričom v prípade ostatných nemocníc budú pre nich vyčlenené samostatné budovy

Ústredný krízový štáb SR a Úrad verejného zdravotníctva SR dôrazne vyzývajú seniorov, respektíve osoby nad 65 rokov, aby obmedzili mobilitu na nevyhnutnú mieru, a to za účelom nákupu, respektíve návštevy zdravotníckeho zariadenia. Seniori patria z pohľadu šírenia ochorenia a možného vzniku vážnych zdravotných komplikácií medzi rizikovú skupinu obyvateľstva. Štát seniorov rovnako vyzýva, aby na nevyhnutnú mieru obmedzili prepravu hromadnou dopravou – za účelom ochrany ich zdravia, s cieľom eliminácie rizika šírenia ochorenia.

🚫 POVINNÁ KARANTÉNA A NAHLASOVANIE NEZODPOVEDNÝCH ĽUDÍ 🚫

❌ Povinná 14-dňová karanténa sa vzťahuje na osoby, ktoré boli v zahraničí a vracajú sa na územie SR v čase po 12.3.2020. Cez hraničné priechody sú na územie SR púšťaní iba občania SR s trvalým alebo prechodným pobytom na území SR, respektíve cudzinci s trvalým alebo prechodným pobytom na území SR.

❌ V prípade, že ste uviazli v zahraničí a chcete sa vrátiť na Slovensko, kontaktujte ambasádu SR v danej krajine, respektíve ambasádu SR, pod ktorej kompetenciu daná krajina spadá.

❌ V prípade skupinového návratu organizovaného vládou SR, povinne nastúpite do skupinovej karantény v jednom zo štátnych zariadení. Ak sa vrátite na územie SR individuálne, aj karanténa bude individuálna.

❌ Porušovateľov karantény nahlasujte na čísla 158 alebo 159. Policajný zbor riešil už viac ako 250 prípadov porušenia karantény. Pre fyzické osoby je sankcia vo výške 1659 eur, pre právnické osoby a ich porušenie nariadení to je 20 000 eur.